[{"text_idx": "#000001", "text": "Developing the future workforce of Wales"}, {"text_idx": "#000002", "text": "Datblygu gweithlu'r dyfodol yng Nghymru"}, {"text_idx": "#000003", "text": "Prentisiaethau\u2019n llwyddiant mawr yng Nghymru"}, {"text_idx": "#000004", "text": "Postiwyd ar November 23, 2018 gan karen.smith"}, {"text_idx": "#000006", "text": "Mae dysgu seiliedig ar waith yng Nghymru yn llwyddiant mawr i Lywodraeth Cymru. Dros y deunaw mis diwethaf, mae\u2019r rhaglen Brentisiaethau, yn neilltuol, wedi tyfu\u2019n aruthrol gyda bron i 6,000 yn fwy o brentisiaid yn dechrau dysgu yn ystod blwyddyn gontract 2017/18 nag yn y flwyddyn flaenorol."}, {"text_idx": "#000007", "text": "Un rheswm dros y llwyddiant hwn yw effaith yr Ardoll Brentisiaethau ar gyflogwyr mawr. Gan eu bod yn talu\u2019r Ardoll, maent yn dangos mwy o ddiddordeb yn y rhaglen Brentisiaethau ac yn cymryd mwy o ran ynddi. Rhesymau eraill sydd wedi cyfrannu at y llwyddiant yw\u2019r cydweithio a fu rhwng yr NTfW a Llywodraeth Cymru, buddsoddiad mewn marchnata allanol, digwyddiadau i gyflogwyr a gweithgareddau hyrwyddo fel y rhaglen \u2018Troi eich Llaw\u2019 mewn ysgolion, SkillsCymru a chystadlaethau sgiliau llwyddiannus eraill."}, {"text_idx": "#000008", "text": "Hefyd, dros y 12 mis diwethaf, rhaid cofio bod NTfW wedi dod yn \u2018siop un stop\u2019 ar gyfer yr holl ymholiadau am Brentisiaethau, gan symud ymlaen a\u0302\u2019r broses atgyfeirio o Borth Sgiliau Busnes Cymru."}, {"text_idx": "#000009", "text": "Mae hyn yn newyddion da i Gymru. Yn fy swydd i, rwy\u2019n gweld o ddydd i ddydd sut y mae dysgu seiliedig ar waith yn cael effaith gadarnhaol ar bobl ifanc a phrentisiaid ledled Cymru ac weithiau\u2019n trawsnewid eu bywydau yn llwyr."}, {"text_idx": "#000010", "text": "Mae unigolion yn y gweithle yn datblygu profiad a sgiliau, gan wneud cyfraniad gwerthfawr at lwyddiant y sefydliadau a\u2019r busnesau lle maent yn gweithio."}, {"text_idx": "#000011", "text": "Mae llwyddiant y rhaglen Brentisiaethau yn cynnwys cynnydd yn:"}, {"text_idx": "#000012", "text": "nifer y dysgwyr newydd sy\u2019n dechrau dysgu\nlefel a gwahanol sectorau\u2019r Prentisiaethau a gynigir\npwyslais darparwyr ar y sectorau blaenoriaeth economaidd a bennwyd gan y Partneriaethau Sgiliau Rhanbarthol\ny cydweithrediad ar draws y rhwydwaith o\u0302l-16"}, {"text_idx": "#000013", "text": "Yn fwy diweddar, mae sefydlu Bwrdd Cynghori Prentisiaethau Cymru, corff o dan arweiniad cyflogwyr, wedi llywio\u2019r gwaith o adolygu Prentisiaethau cyfredol yng Nghymru a chreu Prentisiaethau yn y dyfodol."}, {"text_idx": "#000014", "text": "Bydd yr holl weithgarwch hwn, gyda\u2019r nod o wella economi Cymru, yn sicrhau bod pawb ohonom yn cyfrannu at Gymru fwy llewyrchus."}, {"text_idx": "#000015", "text": "A ninnau\u2019n rhwydwaith o ddarparwyr, rydym yn dal i chwarae rhan ganolog yn natblygiad cynlluniau sgiliau rhanbarthol. Bydd ein cyflogwyr yn disgwyl i ni eu cefnogi fel y gallant ddiwallu eu hanghenion o ran sgiliau ac mae\u2019n rhaid i ni barhau i gynnig cyngor ac arweiniad da i\u2019r holl ddarpar ddysgwyr wrth iddynt ddewis llwybr dysgu, gan sicrhau ein bod yn cofleidio ac yn annog cynhwysiant a\u2019r defnydd o\u2019r iaith Gymraeg mewn dysgu seiliedig ar waith."}, {"text_idx": "#000016", "text": "Mae modd gwireddu ymrwymiad Llywodraeth Cymru i greu o leiaf 100,000 o Brentisiaethau o safon uchel i bobl o bob oed cyn diwedd tymor y Cynulliad hwn, yn sicr, ond mae\u2019n rhaid i ni barhau i gydweithio i gynnal y momentwm sydd wedi\u2019i greu hyd yma."}, {"text_idx": "#000017", "text": "Mae angen i bawb sy\u2019n gysylltiedig a\u0302 Phrentisiaethau, yn ddysgwyr, yn gyflogwyr ac yn ymarferwyr dysgu seiliedig ar waith, i fod yn llysgenhadon. Byddwch yn angerddol am y lles y mae\u2019r rhaglen wedi\u2019i wneud i\u2019ch bywyd neu\u2019ch busnes a soniwch wrth bobl amdano."}, {"text_idx": "#000018", "text": "Rwyf wedi treulio 25 mlynedd yn y sector hwn ac rwy\u2019n dal i harasio pobl a\u0302 straeon am y dysgwyr rwy wedi\u2019u gweld yn blodeuo ac yn symud ymlaen a\u2019r busnesau rwy wedi\u2019u gweld yn tyfu."}, {"text_idx": "#000019", "text": "Mae dysgu seiliedig ar waith yn hwb mawr i\u2019r gyflogaeth a\u2019r cynhyrchiant sy\u2019n angenrheidiol er mwyn gwella economi Cymru ac mae\u2019r NTfW mewn sefyllfa dda i helpu unigolion a sefydliadau i ganfod yr atebion cywir."}, {"text_idx": "#000020", "text": "Gall cyflogwyr sy\u2019n awyddus i recriwtio prentisiaid neu i gynyddu sgiliau eu gweithwyr presennol gael rhagor o wybodaeth am Brentisiaethau neu raglenni eraill ym maes sgiliau a hyfforddiant trwy fynd i Borth Sgiliau Busnes Cymru neu trwy ffonio 03301 228 338."}, {"text_idx": "#000021", "text": "Mae\u2019r NTfW yn cynrychioli dros gant o sefydliadau sy\u2019n ymwneud a\u0302 dysgu yn y gweithle, o ddarparwyr hyfforddiant bach arbenigol i sefydliadau cenedlaethol a rhyngwladol, ynghyd ag awdurdodau lleol, Sefydliadau Addysg Bellach ac elusennau."}]